《送邓温伯》
宋代·冯山

长羡横飞霄汉远，多惭窘步路途穷。如何会合青天道，俱是衰迟白发翁。

万里每嗟音信绝，一樽还喜笑言同。遨游莫作经春计，伫看高旌促召东。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。